b"\n_START_ARTICLE_\nMiquel Torell\n_START_SECTION_\nBiografia\n_START_PARAGRAPH_\nMiquel Torell fou originari de Girona i actiu en aquesta poblaci\xc3\xb3 i al Rossell\xc3\xb3 entre el 1471 i el 1486. El 1460  Miquel Torell va entrar com a aprenent al taller del pintor establert a Saragossa Juan Rius. El 1481 va treballar al taller de Ramon Sol\xc3\xa0 II i alguns autors tendeixen a apuntar que la seva relaci\xc3\xb3 va ser estreta.\n_START_SECTION_\nObra\n_START_PARAGRAPH_\nActualment la historiografia tendeix a identificar Miquel Torell com a Mestre d'Olot, fet defensat per Josep Gudiol Ricart o Santiago Alcolea i Gil, entre d'altres._NEWLINE_Tanmateix, si no s'estudia Miquel Torell i el Mestre d'Olot com a una unitat, s'atribuirien al pintor an\xc3\xb2nim conegut com a Mestre d'Olot el retaule de la Pietat (Sant Esteve d'Olot); el retaule g\xc3\xb2tic de Santa Cristina de Cor\xc3\xa7\xc3\xa0 (1450 \xe2\x80\x93 1500), actualment conservat al Museu d'Art de Girona, el retaule de santa Eul\xc3\xa0lia de l'esgl\xc3\xa9sia de Vilella (desaparegut), o diverses taules de la capella del balneari de les Escaldes (desaparegudes). Sota la denominaci\xc3\xb3 de Mestre d'Olot probablement s'hagin reunit obres pertanyents altres pintors d'estil desconegut._NEWLINE_Seguint aquesta afirmaci\xc3\xb3, a Miquel Torell se li atribuirien un retaule per a una esgl\xc3\xa9sia de Besal\xc3\xba (encarregat el 1477) i un altre, dedicat a sant Mart\xc3\xad, per a l'esgl\xc3\xa9sia parroquial de Cass\xc3\xa0 de la Selva (1479). A Perpiny\xc3\xa0 se li atribuiria un retaule dedicat a sant Honorat per a l'esgl\xc3\xa9sia g\xc3\xb2tica del Convent del Carme (1481), i la pintura, juntament amb Antoni Joan Guardia, d'un retaule de la Verge per a l'altar major de l'esgl\xc3\xa9sia de Santa Maria de la Real (1486).\n_START_SECTION_\nAn\xc3\xa0lisi\n_START_PARAGRAPH_\nEl professor d'Hist\xc3\xb2ria de l'Art Medieval de la Universitat de Girona Joan Molina i Figueras sost\xc3\xa9 la separaci\xc3\xb3 de les identitats de Miquel Torell i el Mestre d'Olot. Mentre que del Mestre d'Olot afirma que est\xc3\xa0 \xc2\xabdotat d'unes capacitats t\xc3\xa8cniques poc brillants\xc2\xbb i que \xc2\xabreprodueix de manera constant un conjunt de models i estilemes\xc2\xbb, de Miquel Torell, \xc2\xabun pintor amb un perfil i activitats for\xc3\xa7a documentades\xc2\xbb, diu que t\xc3\xa9 \xc2\xabqualitats t\xc3\xa8cniques notables, capa\xc3\xa7 d'obtenir el reconeixement i afecte en alguns dels centres m\xc3\xa9s importants de l'\xc3\xa0rea gironina-rossellonesa\xc2\xbb."